Momir Korunović

 Momir Korunović je tokom čitavog svog stvaralaštva tragao za korenima nacionalnog graditeljskog stila, okrenut ka srpsko-vizantijskom nasleđu i podario srpskoj arhitekturi nacionalnog smera najoriginalnija i najbogatija dela. Iako četrdesetih godina XX veka romantičarski duh u arhitekturi iščezava, njegove građevine “konzervativnog srpskog stila” ponosno stoje i svojim izgledom se izdvajaju iz modernističkog ambijenta u kome su nastale.

 Primarni element Korunovićevog umetničkog izraza je spoljašnjost građevine, neretko značajnija od funkcionalnosti. Zalagao se za slobodno formalno oblikovanje prostora, posebno naglašavajući dekorativnu ornamentiku fasada. Inspiraciju je crpeo iz srpskog srednjovekovnog graditeljstva, evropskog romantizma kao i srpskog nacionalnog, narodnog stila. Slikarski dekorativni ukrasi odaju Korunovićevu retrogardnu tradiciju, njegovi stilizovani geometrijski elementi odgovaraju motivima sa narodnih nošnji i rukotvorina – vez, tkanine, ćilimi, kao i sličan kolorit. Izbegavao je stroga akademska pravila, nije se slagao sa zakonom simetrije i retko je koristio horizontalnu podelu fasada i statičnost forme. Jedini je uspeo da u svakom pogledu uspostavi istinsku ravnotežu između romantičarski nesputanog, maštovitog oblikovanja fasade i stroge, slojevite, akademske forme. Zaključujemo da je često spajao nespojivo. Osim u romantizmu, Korunović je jedino u ekspresionizmu nazirao mogućnost za ostvarenje vlastite graditeljske vizije. Ali nikada nije želeo da zarad aktuelnosti i avangarde odustane od svojstvenog romantičarskog ubeđenja. Njegova dela su bila osporavana i marginalizovana. To je bilo vreme odbojnosti i isključivosti prema nacionalnom stilu u međuratnoj arhitekturi, pisalo se jako malo o Korunovićevom radu na pozitivan način, njegova dela nisu bila ni dovoljno istražena ni proučena, uglavnom su se pisali tekstovi o shvatanju arhitekture uopšte u to doba kao i o novim, avangardnim pravcima. Tek posle umetnikove smrti nacionalni stil u graditeljstvu dobija pozitivne kritike i počinje detaljnije da se istražuje. Kroz Korunovićeve realizovane ali i nerealizovane projekte ćemo se bliže upoznati sa njegovim romantičarskim stilom u kome je stvorio samosvojno, upečatljivo graditeljsko delo.

Školovanje, rani projekti

Momir Korunović je rođen 01.01.1883. u Glogovcu kod Jagodine, otac mu je bio sveštenik. Rodno mesto i šumadijsko okruženje će ostaviti dubok trag u umetnosti budućeg graditelja, provincijski duh, orijentalizam i srpski srednjovekovni stil ce se do kraja Momirovog života provlačiti kroz njegov rad. Proučavanje srpskih crkava, posebno Ravanice, utiče na formiranje njegovog ličnog stila. 1894. godine upisuje gimnaziju u Jagodini a ubrzo prelazi u Beograd. Već naredne godine stupa u podmladak društva “Soko”, popularne sportske organizacije čiji će član biti čitavog svog života i za koje će izgraditi brojne domove po srpskim gradovima, čak 16. 1902. upisuje Tehnički fakultet u Beogradu, odsek arhitektonski. Sačuvane su Korunovićeve skice i crteži nastali tokom školovanja koji već tada pokazuju neizmerni talenat u projektovanju. Jedan od profesora mu je bio Nikola Nestorović, kod koga je usavršio svoje poznavanje klasičnih graditeljskih oblika. Srpski arhitekta se tada kreće u prostorima eklektične arhitekture koja dominira na evropskim akademijama XX veka. Crta dosta skica, crteže monumentalnih dela i izgleda, velikih dimenzija. Takve monolitne građevine sa manje pitoresknog, a više monumentalnog efekta, Momir Korunović će najbolje razviti između 2 rata. U kasnijim studentskim projektima se nazire težnja ka novim, drugačijim arhitektonskim rešenjima u odnosu na dotadašnja konzervativna, akademska. Prepoznatljiva odlika njegovog stila postaće kombinacija poniranih horizontalnih redova prozora sa isturenim vertikalnim blokovima zidova. Otvori na njegovim građevinama se uvećavaju od temelja ka višim delovima, čime dobijaju na eleganciji, takođe preferira široke zidne površine, polukružno završene otvore i udubljene niše ispred glavnog ulaza u građevinu.

U toku svojih studija dobija I nagradu na takmičenju „Sv. Sava“ za projekat „Javno kupatilo u gradu“. Ovaj projekat, nažalost, nije sačuvan. 1906. je sa 23 godine diplomirao arhitekturu i položio stručni ispit. Korunović je već tada formirao svoj stil koji će gajiti tokom svog budućeg rada, okrenutog ka nacionalnom, srednjovekovnom nasleđu. Moderne tendencije zapadnoevropskog avangardnog stila su mu bile strane. Već sledećeg meseca radi kao pomoćnik direktora građevinskog odeljenja u Beogradu, Dimitrija Leka,. Koji je, uticao na mladog Korunovića. Naredne godine, 1907. se zapošljava u Ministarstvu građevina. Međutim, po povratku sa odsluženog vojnog roka u Nišu, počinje da radi u arhitektonskom odeljenju Ministarstva građevina Kraljevine Srbije, gde su se nalazili najznačajniji srpski arhitekti toga doba: Jovan Ilkić, Stojan Titelbah, Petar Popović, Nikola Nestorović i drugi. U novembru 1907. godine biva postavljen za podarhitektu druge klase na arhitektonskom odeljenju Ministarstva građevina, i to mesto zadržava gotovo do kraja svog života.

 **Zgrada Seizmološkog zavoda u Beogradu** na Tašmajdanu bila je prvo izvedeno delo Momira Korunovića. Mada ova građevina ne poseduje lični pečat projektanta, potpuno zadovoljava potrebe Ministarstva prosvete za skromnim paviljonom na tašmajdanskom groblju, čiji je kamen temeljac postavljen 10. septembra 1908. Zgrada je sagrađena od opeke, kao jednostavna, jednospratna građevina sa ravnim krovom, bez ikakvih dekorativnih elemenata osim istaknutog potkrovnog venca i plitko usečenog lučnog okvira oko ulaza. Kasnije je ovaj paviljon dograđen. Iste godine Korunović učestvuje na konkursu Ministarstva finansija za projekat **Uprave monopola** na uglu Nemanjine ulice i Kneza Miloša. Ovo je bio težak zadatak za projektante koji su morali ispuniti zahtevne planove. Korunovićev projekat monumentalne palate bio je u akademsko-romantičarskom stilu. Međutim, ovaj Korunovićev rad se našao među odbijenim usled zahteva da konkurs bude internacionalan a i Korunovićev projekat se članovima komisije činio nepotpunim i van okvira propozicija. On je osnovu ove zgrade rešio uskim i izduženim traktovima u obliku latiničnog slova L, na čijem spoju se nalazi monumentalna kupola. Fasade nisu jednake, dominantna je ona u Nemanjinoj ulici, a obe su u eklektičkom stilu, blago rustične, podeljene horizontalno na tri dela. Kupole se nalaze i na krajevima rizalita, čime je dat skladni izgled čitave građevine sa dinamičnim ugaonim delom gde je smešten glavni ulaz pod oštrim zabatom. Posle ovog konkursa, gde su prvo mesto osvojili ruski arhitekti Vasiljev i Kričinski, Korunović više nije učestvovao na zvaničnim konkursima, međutim nikada nije odustao od svog talenta niti bio obeshrabren. Daleko od toga, ovaj projekat je najavio smelost srpsko-vizantijskog stila kao opozitnog evropskom i ruskom akademizmu. 1909. biva unapređen, postaje podarhitekta I klase u Ministarstvu građevina. Već sledeće godine odlazi na usavršavanje u Prag, Pariz i Rim, iz kog perioda je sačuvano nekoliko Korunovićevih skica: Poljska gostionica i Sokolski dom. U svojim sećanjima 1964. godine piše kako ja najjači utisak na njega ostavio Rim, što nije nimalo iznenađujuće za jednog čoveka romantičarskog duha.

Nacrt za **Poljsku gostionicu** je prikaz jedne neoklasične palate, veoma reprezentativne, sa toskanskom kolonadom ispred petodelnog ulaza koji nose balkon sa polukružnim otvorom. Ovu eleganciju prizemlja narušava masivna krovna konstrukcija koja čitavoj građevini daje pomalo zdepast izgled. **Sokolski dom**. Široki srednji rizalit i dva uska krila sa polukružno završenim otvorima, ovoj podužnoj zgradi daju potpuno romantičarski izgled. Na ovom projektu se nalaze i niski fasadni stubovi, kakve će Korunović kasnije često koristiti. I ovde je krovna konstrukcija pomalo nezgrapna. Iako su oba ova projekta nerealizovana, najavljuju Momira Korunovića kao budućeg projektanta mnogih sokolskih domova, čak 16. Sa ovakvim folklornim elementima u arhitekturi u kombinaciji sa motivima modernizma i secesije u profanom graditeljstvu, Korunović se susreo tokom svog boravka u Pragu, gde su se isticala imena arhitekata poput: Jana Kotera, Pavela Janaka, Jožefa Gočara i drugiih. Interesantno je da Korunović ipak nije prihvatio njihovu modernu kubističku estetiku i funkcionalnost, već je istrajeno težio sopstvenim narodnim i romantičarskim formama. Odmah po povratku u Beograd, 1912., Korunović nastavlja rad u Ministarstvu građevina. Tada istovremeno započinje dva projekta: Beogradski sokolski dom i Glavnu poštu. **Sokolski dom u Beogradu** je bio zamišljen kao monumentalna zgrada, sa moćnom fasadom, nalik prethodnom projektu sokolskog doma, sa mnoštvom polukružno završenih otvora i naizmeničnim smenjivanjem isturenih i udubljenim zidnim masama.

**Glavna pošta u Beogradu** je drugi nerealizovan projekat usled izbijanja Prvog svetskog rata, bio je naručen od strane Generalne direkcije pošte Kraljevine Srbije. Sačuvano je nekoliko crteža za ovo zdanje, a ovaj koji ću vam predstaviti je bio najpotpuniji. Ova monumentala građevina je trebala biti sagrađena u strogom centru Beograda, na mestu današnjeg Doma Vojske Jugoslavije. Korunović je osmislio arhitektonski blok više građevina sa nepravilnom četvrtastom osnovom i sa unutrašnjim dvorištem u sredini u srpsko-vizantijskom stilu. Fasada je podeljena na horizontalne zone, koje jasno ističu prizemlje, 4 sprata i potkrovlje, ali i na vertikalne što doprinosi dinamičnom odnosu zidnih masa i polukružno završenih otvora – sada već tipičnih za Korunovića. U sredini kompozicije je niša, takođe lučno završena, gde se nalazi grb Kraljevine. Sveukupan izgled građevine pokazuje suviše dekoracije srpsko-vizantijkog stila, koje će Korunović kasnije redukovati i blago se približiti akademizmu. U narednom periodu Korunović uspešno učestvuje u različitim smotrama i izložbama koje prikazuju stanje i karakter srpske arhitekture toga doba koju karakterišu romantizam, akademizam, srpsko-vizantijski stil ali i uticaji secesije i drugih modernih zapadnoevropskih pravaca u umetnosti. 1912. Korunović je mobilisan i učestvuje u borbama protiv Turaka u I Balkanskom ratu, za šta će kasnije zasluženo dobiti Zlatnu medalju „ Miloš Obilić“.

Krajem te iste godine dobija zadatak od generala Bože Jankovića da podigne **Spomen-česmu „Kosovo“ u Prizrenu**, u znak sećanja na stradale borce. Ovaj memorijalni spomenik je trouglastog oblika, od grubo tesanog kamena čiji je središnji deo sadrži nišu u kojoj je figura belog orla i pilastre sa strane, visok 7 metara, a dužina čitavog spomenika je 11,5 m. U medaljonima sa strane su ispisane godine bitnih događaja iz istorije Kosova, 1389. i 1912. Simbolika brojeva će se i kasnije javljati na Korunovićevim spomen-obeležjima. Po povratku u Beograd, 1913.,nastavlja da živi i radi u krugu duhovne elite tadašnjih jugoslovenskih naroda, gde aktivno učestvuje u radu Odbora za organizaciju umetničkih poslova zajedno sa svojim uspešnim savremenicima, međutim, tragičan događaj iz srpske istorije 1914. obustavlja ideju o kulturnom prosperitetu Jugoslavije. Korunović ponovo biva mobilisan i poslat na front. Korunović je još jednom dao častan i moralan doprinos svojoj otadžbini, učestvovavši u Cerskoj bici, Kolubarskoj, bici kod Šapca i za Beograd, kao i prelasku preko Albanije do Krfa, gde je uređivao groblja srpskih ratnika. Čak i tada, u surovim uslovima i tragičnim okolnostima crtao je skice i studije i pisao rodoljubive spevove. 1918. nastaje još jedan projekat koji ostaje neizveden. U pitanju je **Spomenik „Neumrlim velikanima“**, koji je Momir zamislio kao ekspresivnu zgradu piramidalnog oblika i monumentalnih dimenzija sa heraldičkim dekorativnim elementima i visokim tornjem. Ovo je poslednji projekat iz perioda školovanja, sazrevanja i učenja. Od kraja Drugog svetskog rata Momir Korunović nastavlja da radi gajeći sopstveni, prepoznatljivi stil u svojim narednim arhitektonskim podvizima.

Zlatno doba 1918.-1944.

U narednom delu prezentacije hronološki ću vam predstaviti radove Momira Korunovića iz njegovog najplodonosnijeg perioda gradnje.

1920. godine primarni zadatak za Momira Korunovića bila je izgradnja **lučne zgrade između Starog i Novog dvora**, namenjana dvorskoj straži i **kompleks kraljevske dvorske ekonomije na Topčideru**. Korunović je, u stvari, rekonstruisao već postojeću zgradu između dvorova i dogradio joj jedan sprat. Njen novi izgled prilagodio je reprezentativnim dvorovima i dao skladnu urbanističku definiciju. Fasada ove zgrade nije preterano bogata, upravo zbog toga da ne bi odvlačila pažnju sa velelepnih dvorova. Svojom lučnom formom zgrada Dvorske straže se simetrično prostirala paralelno sa ulicom Kralja Milan. Sastojala se od centralnog, pravougaonog dela visokog 18m koji su sačinjavali prizemlje i 2 sprata i dva bočna krila za 5,5m niža od centralnog. Fasada je podeljena na 3 zone sa jako izraženim vencima u potpuno akademskom stilu. Središnji deo bio je raščlanjen pomoću 8 masivnih stubaca, između kojih su se nalazili otvori, dok su prozori na spratovima bili podeljeni pilastrima. Visoki, središnji deo završavao se šiljatim trouglastim atikama na čijim krajevima su se nalazili časovnici, dok su krajevi bočnih krila završeni lučnim, blago povijenim zabatima u kojima su se nalazile gravure, heraldički prikazi belog orla sa grbom Kraljevine SHS. Minijaturni, rogljasti oblici balustrade koji se prvi put pojavljuju ovde, kasnije će postati čest detalj Korunovićevih profanih zgrada. Iako je ovaj projekat bio kompromisno rešenje za preglednost i zaokruživanje čitave celine dvorskog kompleksa, Korunović je ipak ostavio lični pečat originalnom dekoracijom i karakterističnim otvorima. Ova zgrada svakako predstavlja prelazno ostvarenje u okviru njegovog rada u nacionalnom stlu sa elementima modernog ekspresionizma. Interesantan podatak je da je u ovoj zgradi bio smešten Etnografski mozej, sve do njenog rušenja.

Do 1930. Korunović je upravljao uređivanjem dvorskog vrta i zidanjem ekonomskog kompleksa, poljoprivrednih i stambenih objekata dvorskog imanja sa karakterističnim lučnim otvorima, arkadicama i polihromnim efektima čime celina dobija na folklornosti. Iako strogo simetrična, glavna zgrada podseća na moravski tip seoske kuće, na čemu se insistiralo. Ovaj angažman omogućio mu je unapređenje, postaje inspektor Ministarstva građevina druge klase. Te iste godine, 1920., Korunović dobija velika priznanja za svoje zasluge iz Prvog svetskog rata, kao i brojna odlikovanja. Narednu godinu provodi u Pragu, po drugi put, grad za koji sam već pomenula da će znatno uticati na njegova ostvarenja. Najveći utisak na njega ostavila su spomen-obeležja Jiržija Kroha u kubističko-ekspresionističkom stilu. Tamo je detaljnije prostudirao zgrade pošta kao i zgrade za sportske potrebe, kakve će kasnije projektovati u Srbiji.

Međutim, njegova želja za stvaranjem monumentalnih spomenika je sve veća, tako da iste godine nastaje skica za **Spomen obeležje**, nalik onom iz 1918., ali ovog puta sa ekspresionističkim elementima. Građevina je vitka, sa naglašenim vertikalizmom sa kupolom na vrhu, bez karakteristične ornamentike i ukrasa na fasadi.

**Srpski Panteon** je još jedno spomen-obeležje ostalo samo na papiru. Na ovoj monumentalnoj kompoziciji jasna je vrhunska kombinacija romantizma i ekspresionizma. Još jednom dokazuje da je jedinstven po spajanju nespojivog, srednjovekovne tradicije i savremenog ekspresionizma. Dominantne su kupole sa pravilnim kalotama kao i polukružno završeni otvori. Na levoj strani, umesto treće kupole u najvišoj zoni, stoji skulptura Sv. Đorđa koji ubija aždaju, sto doprinosi da čitava građevina ima asimetričnu kompoziciju.

**Kapije “Pobedonosnih Šumadinaca”** je još jedan neuspeli pokušaj Momira Korunovića da Beogradu podari narodno spomen-obeležje, i ovaj projekat nije realizovan. Kamena kapija sa polukružnim prolazom je potpuno u romantičarskom stilu, kakvom je Korunović često težio. Dve visoke kule koje se nalaze na krajevima su ukrašene grbovima kraljevine i završene su piramidalnim konstrukcijama, kao i dosta niži, središnji deo. Osnova i niži delovi fasade su od pritesanih kamenih blokova različitih oblika i boja, tako da kapiji daju rustičan izgled.

1922. Momir Korunović zajedno sa vajarom Stamenkom Đurđevićem organizuje izložbu u oficirskom domu. Povod je bila četrdesetogodišnjica postojanja beogradskog sokolskog društva, koju je posetila mnogobrojna elitna publika. Ovo je bila prva samostalna izložba projekata jednog arhitekte. Na žalost, ne postoji sačuvan katalog izložbe, niti bilo kakav opširniji prikaz, osim dva kraća teksta iz dnevnih novina “Vreme” i “Politika” koji je šturo opisuju.

Iste godine Korunović projektuje i počinje da gradi svoju porodičnu **kuću u Lamartinovoj 10** u Beogradskom prigradskom naselju Kotež-Neimar. Svoje izvrsno umeće u projektovanju romantičarskih građevina Korunović je potvrdio još jednom. Ova porodična kuća u poetično-intimističkom duhu sa dosta plitkih ukrasa, dekorativnom ogradom i lučnim otvorima, zasvedena tradicionalnim četvorovodnim krovom. Kuća sadrži podrum, prizemlje i potkrovlje, asimetrična je, čemu doprinose nejednake visine pročelja, kao i kombinacija vertikala i horizontala. Prizemlje je bilo organizovano oko centralne prostorije, trpezarije, dok su okolo dograđeni: salon, dve sobe, kupatilo, kuhinja, ostava, toalet i stepenište, a potkrovlje je bilo predviđeno za prostranu radnu sobu.

**Sokolska vežbaonica u Makedonskoj lici** u Beogradu je prvi u nizu ostvarenih projekata sokolskih domova. Izgradnjom ovog objekta počinje zrela faza Korunovićevog stvaralaštva, gde po prvi put u potpunosti izražava svoj lični stil u graditeljstvu. Glavna fasada je simetrična, bogato dekorisana, raščlanjena nizom od 7 trodelnih prozora, polukružno završenih, imeđu kojih su smešteni pilastri sa visokim bazama. Imala je dva glavna ulaza, postavljena na različitim visinama usled nagnutog terena na kome ja zgrada bila podignuta. Na balustradi je simbolično postavio 8 skulptura sokolara i kopljanika, dok su na visokim bočnim zabatima bili predviđeni sokoli sa raširenim krilima. Međutim, tokom trajanja izgradnje ovog objekta Korunović je odustao od ovako nametljive skulptoralne dekoracije. Iako na fasadi trodelana horizontalna podela doprinosi izgledu akademizma, ova zgrada poseduje romantičarsku ritmičnost usled lučnih otvora. Zgrada je sadržala nisko prizemlje, gde je bila smeštena sportska sala sa galerijama i dva niska sprata. Nakon što je ovo zdanje porušeno u Drugom svetskom ratu, na njenim temeljima sagrađena je zgrada “Politike”.

**Plan Prizrena** je jedini urbanistički plan nama poznat koji je realizovan 1924. U svom regulacionom planu Korunović je zadržao stari raspored ulica, ispravio njihov pravac i dodao nekoliko trgova. Ovakvo urbanističko uređenje Prizrena bilo je na snazi sve do ratne 1941. **Spomen-obeležje u Ramni** je u stvari četvorougaoni obelisk od belog mermera, jedan od mnogobrojnih podignutih 1925. Vrlo je svečanog karaktera, podseća na nadgrobni spomenik, posvećen je “Izginulim 1915. u selu Ramni”, a 1941. je, na žalost, porušen. Iste godine Korunović radi projekat za **Pirg Sv. Jovana Vladimira u manastiru Sv. Naum.** Ova monumentalna crkva nalazila se 10ak metara od centralnog hrama, sagrađena je od armiranog betona, na steni iznad Ohridskog jezera, tako da se potpuno stopila sa prirodnim ambijentom. Pirg je bio raščlanjen horizontalnim vencima na 3 dela: kubičnu osnovu, dosta uži, vitki središnji deo i sparat dosta širi od prethodnog dela, tako da je izgledao kao da lebdi. Stepenišna kula na uglu zdanja povezivala je sva 3 dela i činila savršenu celinu. Središnja zona bila je raščlanjena petodelnim, lučnim prozorima, dok je najviši deo rađen u narodnom stilu, sa ritmično povezanim, polukružno završenim prozorima koji oživljavaju duh romantizma kome Korunović stalno teži. Krov ove crkve bio je četvorovodan, sa krstom na vrhu. Оvo delo, na žalost porušeno 1956., usled ubeđenja da se nikako ne uklapa u kompoziciju srednjovekovnog hrama, važi za jedno od najvrednijih umetničkih ostvarenja ovog arhitekte. **Spomenik u Tekiji** је monolitni, kameni, masivni obelisk, sa širokim podnožjem i vitkim stablom koje se sužava idući ka vrhu. Iako dosta visok, spomenik Koči-kapetanu u Tekiji izgleda pomalo zdepasto, usled već pomenute masivne osnove. Dekorativna polja su upadljiva, sadrže duboke niše sa natpisima, lukovima i krstom, čitav spomenik odiše monumentalnošću i epskim karakterom. Još jedan obelisk Korunović podiže 1925. godine, ovog puta u urbanizovanom ambijentu. **Spomen-kosturnica u Jagodini** je u određenoj meri manje umetničke, ili bolje reći estetske vrednosti, sadrži dosta široku četvorougaonu osnovu, na kojoj počiva stablo. Na njemu su pri vrhu, u okruglim poljima isklesani krstovi. Osim toga izdubljenih niši u podnožju, ovaj spomenik ne sadrži nikakvu bogatiju dekoraciju, na šta smo navikli kod Korunovića.

Jedna od najvećih onovremenih građevina u Beogradu, bilo je **Ministarstvo pošta i telegrafa** na uglu Palmotićeve i ulice Majke Jevrosime. Ovo je bio i do tada najveći Korunovićev poduhvat u graditeljstvu. Zgrada Ministarstva PTT sadrži suteren, prizemlje i 6 spratova. Građena je između 1926.-30. Po svemu sudeći ovo zdanje pripada romantičarsko-ekspresionističkom stilu, karakteristične za Čehoslovačku, Nemačku, Holandiju toga doba. Ono što nije karakteristično za Korunovića a na ovoj građevini postoji je klasičan oblik osnove i trodelna podela fasade u akademskom stilu. Sa svojom četvrtastom osnovom, tesno je umetnuta između okolnih zgrada koje je dosta zaklanjaju, tako da se ne može baš najbolje sagledati iz svih uglova. Pošto je podignuta na neravnom terenu, blago je nagnuta, i njeno prizemlje je nejednakih visina. Ono je sive boje, bez ikakvih ukrasa, dok su više zone polihromne i bogato dekorisane mnoštvom lukova, venaca, pilastera, skulptoralne plastike… Ugaoni rizaliti su posebno naglašeni koji gotovo liče na kule. Ima dve glavne fasade i jednu dvorišnu, kao i dva ulaza u već pomenutim ulicama. Dva vertikalna podeona venca prate oblik ritmičnih otvora a na bočnim kulama se transformišu u masivne lukove. I ostali delovi fasade raščlanjeni su po horizontali nizom lučnih prozora, čije su arhivolte u najvišim zonama obojene crveno, kao i niz drugih dekoracionih detalja. Dve skulpture stojećih figura “Neimara” koje se nalaze iznad glavnog ulaza, izradio je vajar Stamenko Đurđević. Dragocen je sačuvani dnevnik građenja koji je Korunović vodio tokom godina izgradnje ovog velelepnog objekta. Naime, ovde je primenio izraz ličnog shvatanja arhitekture nacionalnog stila u kombinaciji sa savremenim tendencijama. Pomalo bizarnim izgledom izdvaja se, kao i svojom monumentalnošću od drugih beogradskih zgrada.

**Spomen-obeležje na Mačkovom kamenu** građeno je u periodu od 1926.-30. na vrhu planine Jagodnje kod Krupnja, a u njoj su sahranjeni posmrtni ostaci srpskih vojnika stradalih u bici na Drini 1941. Ova kapela je sagrađena od pritesanih blokova granita, piramidalnog je oblika, sa zvonikom na čijem vrhu se nalazi krst od istog materijala. Dvokrilna, rešetkasta gvoždena vrata jedini su deo koji nije od kamena na čitavom spomeniku bez ikakve, nepotrebne dekoracije. Čitav prostor oko objekta ograđen je žicom, sa kapijom od betonskih stubova na južnoj strani, između kojih stoji natpis “ Otadžbina palim herojima”. Izgleda poprilično masivno, iako je nevelikih dimenzija, visina ove kapela je 8m. Podizanje ovog spomenika je finanasirala država, a Momir Korunović je po običaju gradio besplatno.

**Crkva Sv. Ilije u Brzanu** građena je od 1926.-28. Do tada je u ovom mestu postojala samo stara crkva brvnara iz 1882. Ova trikonhalna građevina je projektovana po uzoru na srpske srednovekovne crkve, potpuno je rustična, jer je građena od kamena i betona i ostavljena neomalterisana. Upravo zato crkva ima tako arhaičan i autentičan izgled. Osnova joj je u obliku razvijenog upisanog krsta, a kupola osmostrana, apsida je spolja trostrana a iznutra polukružna. Nema vertiklizma, niti horizontalnih podeonih venaca. Otvori su i ovde polukružno završeni, a iznad glavnog ulaza na zapadu su plitko isturene polukružne niše kakve ćemo kasnije često sretati na Korunovićevim građevinama.

1926. Korunović podiže dve porodične **kuće u ulici Hadži-Milentijevoj** za svoju braću. Obe kuće su dosta slične onoj u Lamartinovoj ulici, asimetrične su, prizemene, a stilski po ugledu na Čehoslovačke stambne objekte sa četvorovodnim krovom i živopsnom plastičnom dekoracijom. **Kuća Matije Detlingera** u ulici Ljutice Bogdana 34., podignuta je iste godine kao i prethodne dve. Ova zgrada je nešto većih dimenzija, ali je takođe prizemna sa suterenom i tavanom. Stilski je dosta slična prethodnim kućama koje je izgradio. Iako ovo njegovo ostvarenje nije najreprezentativnije po pitanju dekoracije fasade, koja je omalterisana i sive je boje sa pravougaonim prozorima i nenaglašenim glavnim ulazom. 1926. godine Korunovič je bio najmlađi član komisije na velikom konkursu za izgradnju hrama Sv. Save, što dokazuje njegovu pozicioniranost u srpskim umetničkim krugovima.

Naredne 2 godine Korunović projektuje i gradi 3 sakralna objekta, crkve u: Prilepu, Ratkoviću i Krupnju. **Crkva u Prilepu**, posvećena Ćirilu i Metodiju, a u spomen kralju Petru Prvom Oslobodiocu, pravoslavni vernici ovog grada dobijaju svoju drugu crkvu. Pošto je sredstva za gradnju sakupljao sam narod, podizanje crkve se odužilo i trajalo sve do 1935. Hram trikonhalne osnove, tipa razvijenog upisanog krsta, veoma je prostran, ali bez kupole, stoga danas ima bazilikalni izgled. Stubovi odvajaju pripratu i oltarski prostor od naosa. Kripta je kosturnica gde su pohranjeni ostaci 6000 srpskih ratnika stradalih na ovom području u Prvom Svetskom ratu. Što se tiče stilskog izgleda fasade, Korunović je ovde primenio kombinaciju moravskog stila i svog ličnog, nacionalno-romantičarskog, sa polukružnim timpanonom iznad zapadnog ulaza, rustičnog izgleda. **Crkva u Ratkoviću** posvećena Sv. Dimitriju, je slične osnove kao prethodna, samo manjih dimenzija.,takođe bez kupole. Spolja obojena crvenom bojom, nema izrazite umetničke domene na kakve smo navikli kod Korunovića, osim tipičnog lučnog trema iznad glavnog, zapadnog ulaza koji nose stubovi, ispod čijeg luka je plitka trifora nadkrivena oštrim zabatom.

Treća **crkva** se nalazi **u Krupnju**. Ona je najbogatije dekorisana od ove tri, građena je od kvalitetnog kamena a unutrašnji zidovi su obloženi mermernim pločama, dosta je slična onoj u Brzanu, i po prostornom uređenju i po rustičnom izgledu fasade ako i osmostranoj kupoli. I u njenoj kripti nalaze se posmrtni ostaci srpskih vojnika poginulih u ratu. Na zapadnom pročelju ponovo srećemo lučni trem sa zdepastim betonskim stubovima.

Godine 1928. pored svih angažovanja, Korunović projektuje i gradi svoju vikend **letnju kuću na Dedinju**. Kuća sadrži prizemlje i 1 sprat, na kome se nalaze 2 sobe i koji je razuđeniji u odnosu na prizemlje gde su smešteni: prostrana trpezarija, kuhinja i predsoblje. Fasada je u potpuno tradicionalnom, narodnom stilu, sa folklorističkim elementima balkona sa drvenom ogradom, kao i kombinacija četvrtastih i lučno završenih prozora. Bez dodatne dekoracije, omalterisana je i monohromna kao i drugi Korunovićevi stambeni objekti, pomalo melanholičnog i sumornog izgleda. 1940. jedan deo je dograđen, koji sada uspostavlja ravnotežu u već postojećem vertikalizmu.

**Pošta br. 2** je najznačajnije delo profanog graditeljstva Momira Korunovića. Nalazi se na Vilsonovom (danas Savskom) trgu kod glavne železničke stanice. Podignuta je po projektu iz 1927. a u njoj su bile smeštene telefonska i telegrafska centrala. Izuzetno monumentalna i masivna, ova pošta dominirala je u odnosu na okolne zgrade. Njena fasada je kombinacija ponirućih i horizontalnih redova prozora, venaca, zabata, okulusa i medaljona, smeštenih ispod ritmičnih lukova. Ovakava ekspresionistačka plastična dekoracija daje zgradi upečatljiv, dinamičan izgled, i nikoga nije ostavljala ravnodušnim. Pored ovih romantičarskih, ekspresionističkih i motiva secesije, Korunović je dao konačnom izgledu palate svoj lični pečat, a to su rogljasti zabati na krovu. Ova zgrada stajala je samostalno, nije dodirivala susedne objekte imala je 4 ulaza, a glavno pročelje koje se nalazilo okrenuto ka železničkoj stanici je bilo nešto isturenije i najbogatije ukrašeno. Na soklu je stajala konveksna lučna konstrukcija, koja je činila masivni trem koji se na spoljnim stranama stepenasto sužavao ka ulazu. Iznad samog ulaza nalazili su se okrugli medaljoni i činili skladnu, polukružnu formu, dok su sama vrata, izduženog oblika, bila nadvišena arhitravnom gredom i trodelnim, polukružnim prozorom. Tu su još i: lučne niše, timpanoni i heraldička polja. Korunović je stvorio jednu veoma efektnu fasadu koja je bila obogaćena baroknim elementima koji su joj davali volumen. Potpuno je napustio akademsku krutost i simetričnost. Veličina otvora na ovoj zgradi se postepeno smanjuje idući od prizemlja ka vrhu, ali i brojno umnožava. I ovde zapažamo karakterističan Korunovićev kolorit, kombinaciju sive i crvene boje. Ova velelepna zgrada građena je sve do 1929. A već ratne 1944., na žalost, biva jako oštećena. Svojom obnovom 1947. potpuno gubi svoju dekorativnu fasadu i danas izgleda kao da nam je ostao samo kostur stare Korunovićeve pošte.
Projekat za još jedan spomenik, Korunović je osmislio 1928. **Spomen-obeležje u Bitolju**, ostao je samo kao projekat na papiru, usled nedovoljno prikupljenih sredstava za izgradnju na inicijativu građana Bitolja. Ovo je trebala biti kamena građevina, piramidalnog oblika, pod čijim postamentom je bila predviđena prostorija za kosturnicu. Трebala je imati rustičan izgled, kao i mnogi drugi Korunovićevi objekti, ukrašena heraldičkim grbom Srbije, sa motivom orla, kakav je bio zamišljen i na vrhu građevine. Ovaj spomenik arhaičnog i herojskog izgleda, sa pomalo grubom modelacijom, zasigurno bi bio jedan od boljih dela u stvaralaštvu ovog arhitekte.

**Gimnazija u Sremskoj Mitrovici** je izgrađena po Korunovićevom projektu iz 1930. Međutim, umesto izdužene zgrade u obliku ćiriličnog slova G, podignuto je samo jedno krilo. Akademski podeljena na 3 zone, fasada ove gimnazije ipak ima potpuno romantičarski izgled sa primesom ekspresionizma, simetrična je i pregledna. Osnova joj je pravilnog pravougaonog oblika, prozori su četvorougaoni, što nije tipično za Korunovića, mada ih je smestio pod lučne arkade. Bočni rizaliti kao i onaj središnji su nešto istureniji, na čijim vrhovima se nalaze atike. Unutrašnjost je prilagođena funkciji zgrade.

U vreme kada je bio na vrhuncu svoje arhitektonske karijere, M. K. učestvuje na izložbi **“Salon arhitekture”** 1929. Među mnogim vrsnim arhitektima toga doba, uglavnom stvaraocima modernizma, K. je bio predstavnik tradicionalnog graditeljstva i romantizma. Izložio je fotografije: Lučne zgrade između dvorova, Dvorske ekonomije u Topčideru, pirga u Sv. Naumu, kao i projekte za spomenik na Mačkovom kamenu, beogradski Sokolski dom i bulbudersku crkvu. Budući da je bio ravnodušan prema novim moderenim tendencijama koje su nam stizale sa zapada, ostao je dosledan svom umetničkom ubeđenju.

Iste godine, po K. projektu podignuta su 2 sokolska doma, u Uroševcu i Bijeljini. **Sokolski dom u Uroševcu** ima osnovu približno krstastog oblika po čemu odmah zaključujemo da se radio o još jednom K. objektu u folklornom maniru. Isto to potvrđujemo na osnovu dekoracije fasade. Arkadni trem sa 4 kraka koji nose 4 zdepasta stuba sa kapitelima, krasi prizemlje. Ovo jedna od manjih K. sokolana koja se sasvim dobro uklapa sa svojom okolinm, a za razliku od onih u prestonici, izgubila je sumoran izgled i dobila ljupki.

**Sokolski dom u Bijeljini**, je jedna vrlo lepa i skladna zgrada, koja je, može se reći, tada bila simbol grada. Fasade su pregledne i nenametljive, a opet sa dosta folklornih elemenata, poput one na Pošti 2. Visoke kule su pomerene od uglova ka sredini pročelja, iznad kojih su višesegmentni, tupi zabati. Prozori visokog prizemlja su pravougaoni, dok su oni na spratu lučno završeni i smešteni ispod arhivolta. Među ukrasima su još i okulusi, rogljaste krovne konstrukcije, medaljoni, zabati. Skulpture sokola koji su bili predviđeni na projetu, nisu izvedeni, a građevini bi dali svečanu atmosferu. Svakako su ova dva sokolska doma prilagođena svojoj nameni, sadrže prostrane vežbaonice kao i dodatne prostorije.

**Crkva u Celju** je građena između 1929. i 1932., i predstavlja prvi K. projekat na severu. Crkva posvećena Sv. Savi u Sloveniji je izgrađena u nacionalnom stilu srpskog srednjovekovnog graditeljstva. Kao i druge K. crkve ima trikonhalnu osnovu, razvijenog upisanog krsta, sa velikom osmostranom, kupolom iznad naosa i dve manje iznad iznad priprate. Međutim, za razliku od prethodnih sakralnih građevina ovog arhitekte, ova nije ostavljena u rustici, već je omalterisana. Takođe je, po običaju, i bogato dekorisana. a njoj vidimo podeone vence, otvore koji se, idući ka vrhu, uvečavaju i umnožavaju, ukrasne arhivolte, lučne tremove, linije perlastog friza, tordirane polukolonete, ljupke bifore na kulama…svi ovi detalji pružaju hramu živost i raskoš, stoga ova crkva važi za najbogatije dekorisanu od svih K. crkava. I ova građevina M. K. nema srećnu sudbinu, stradala je u ratu 1941., i nikada nije obnovljena. K. je planirao da po planu celjske crkve podigne hram u Zagrebu, ali mu, na žalost, ni to nije pošlo za rukom.

M. K. 1929. u časopisu “Naše selo” objavljuje tekst “Moravski stil”. U tom članku govori o svom zalaganju za nacionalni stil kao i o odbacivanju novih, modernih tendencija. Pored njegovih dela kojima nam to i dokazuje, ovde nam samo potvrđuje da se zalaže za afirmaciju srpskog srednjovekovnog graditeljstva moravskog stila, govori da su mu uzori kuće i crkve šumadijskog kraja, takođe nas podseća da *“…postoji to u nama samima, samo treba odbaciti onu primamljivu stranačku kabanicu, koju su nam preporučili naši stariji, te je navlačimo našim građevinama i tako nehotice robujemo tuđinštini...”*

Fotografije **Sokolskog stadiona** iz 1930., koji je podignut za potrebe velike sportske smotre te godine, su jedine koje nam pokazuju njegovu monumentalnost. Odmah nakon tog događaja stadion je demontiran. Nalazio se u samom centru Beograda, kod tehničkog fakulteta, bio je velikih dimenzija, mogao je primiti više od 3.500 sportista i 40.000 gledalaca. Prostrani stadion je osim partera i drvenih tribina sadržao i muzički paviljon, lože, 4 ulaza sa tipičnim lučnim tremovima, i kule ukrašene simbolima sveslovenskog sokolskog pokreta.

K. iste godine gradi još jedan objekat za potrebe sokolskog društva. **U Kumanovu** je, na već postojećem objektu, 1930. dozidan **Sokolski dom** po njegovom projekt. Nešto kasnije, dozidavanjem sale za vežbanje, ova zgrada postaje najveći sportski objekat u Makedoniji. Ova, pomalo zdepasta građevina, počiva na visokom soklu, ima pravilnu četvorougaonu osnovu i 2 kule na severnom pročelju koje su nešto višlje, opet malo izmaknute od samih uglova zgrade. Ponovo srećemo asimetričnu, tipično korunovićevsku građevinu sa ekspresionističkim elementima. Brojni lučni otvori koji građevini daju dosta svetlosti, su živopisno dekorisani. Dvovodni krov sa oštrim zabatom daju ovom domu maštovit i originalan izgled.

Naredne 2 K. građevine koje ću pomenuti jesu **Crkva u Ljubljani** i crkva u Deligradu, obe iz 1930. Posle crkve u Celju, Slovenija dobija još jedan K. hram uz pomoć donacija građana, opštine i Zagrebačke eparhije, kojoj i pripada. Crkva posvećena Sv. Kirilu и Metodiju, građena je sve do 1936. Crkva je monumentalna, jedna od najvećih K. građevina, koja je do danas odlično očuvana. Svojim izgledom veoma podseća na manastir Gračanicu, kojom je arhitekta očigledno bio inspirisan. Sa 5 kupola, osnovom upisanog krsta, trodelnom oltarsko apsidom, 4 masivna stuba u naosu i deambulatorijumom, ona se odlikuje prostornom razuđenošću i jasnoćom, kao i konstruktivnom, čvrstom masom. Fasada ne poseduje tako raskošnu, moravsku dekoraciju, na kakvu smo navikli kod K., ovde je prioritet monumentalnost.
**Crkva u Deligradu** je podignuta zahvaljujući Društvu kneginje Ljubice iz Beograda. Izgradnja je trajala od 1930. – 1933. Posvećena je Sv. Mihailu, a podignuta u spomen palim srpskim herojima iz I svetskog rata. Ovo je još jedna K. crkva tipičnog srpsko-vizantijskog stila, osnove u obliku grčkog krasta i kubetom iznad naosa. Apsida je jednodelna, spolja 5ostrana a lučna iznutra, baš kao i kod Ljubljanske crkve, na njoj se nalazi trifora pod oštrim zabatom. Ova crkva ne poseduje monumetalnost, ali je veoma skladna i vitka, jedan je od najuspelijih K. graditeljskih poduhvata.

**Sokolski dom u Loznici** je zgrada manjih dimenzija, podignuta 1931. Srazmerno sa tim, i dekoracija je izvedena skromno. Sadrži prizemlje i prvi sprat na kojima su pravougaoni prozori, koji odgovaraju duhu modernijih graditeljskih shvatanja. Ulazni vestibil je takođe pojednostavljen i uprošćen, izveden je bez višedelnih prozora i pilastera. Podeoni, lučni venac na sredini kao i uske kolonete uz sam ulaz su jedina dekoracija na ovom objektu. Njenu unutrašnjost najvećim delom čini vežbaonica, kao i kod ostalih K. sokolskih domova.

**Spomen-dom u Obrenovcu** iz 1931. je višenamenska. Tu je bio smešten sokolski dom, zanatsko-trgovinska škola i obrenovačka prosvetna udruženja. To su u stvari 2 građevine povezane uskim hodnikom u kojima su se nalazile različite prostorije prilagođene određenim potrebama. Fasada je karakteristačna za M. K, dve stepenišne kule udaljene od uglova ka sredini, istureni blokovi zidova, bifore i trifore, sve to doprinosi duhu romantizma kome K. neprestano teži.

Iste godine se gradi i **Sokolski dom u Staroj Pazovi**. Dosta podseća na prethodno izvedene provincijske sokolske domove, ne ističe se ni po svojim dimenzijama niti plastičnoj dekoraciji. Ima isturen središnji blok sa 3 lučna prozora i arhivoltama u crvenoj boji, četvorovodni krov kao i lučne tremove.

**Dom jagodinskih trgovaca** danas ne izgleda kao kada ga je M. K. 1932. podigao. Prvenstveno se satojao od prizemlja i 1 sprata i obilovao dekoracionim elementima. Međuti, 1970. dograđen je još 1 sprat, a dekoracija uništena. I ovde zapažamo raščlanjenost centralnog od bočnih traktova. Otvori su u prizemlju pravougaonog oblika, dok su na spratu polukružno završeni, uokvireni, opet lučnim, arhivoltama. Potkrovni venac je veoma izražen, kao i duboki ulazni trem. Spratna fasada sadrži mnoge detalje i tu vlada kontrast svetlo-tamnih nijansi.

Prva crkva koju je K. podigao u Beogradu je **hram Pokrova presvete Bogorodice** iz 1933. Nalazi se u Kajmakčalanskoj ulici na Smederevskom đermu, gde je ranije postojala stara fabrika, prerađena u ovu crkvu. Patrijaršija i beogradska opština odmah su prihvatili K. projekat. Ova rekonstruisana građevina ima osnovu u obliku upisanog krsta, sadrži centralni oltarski prostor (južni i severni su dograđeni kasnije), naos i spoljnu pripratu sa visokim, četvorospratnim zvonikom. Ulaz u spoljnu pripratu je urađen simetrično, sa lučnim prozorima i arhivoltama u crvenoj boji. Iznad naosa je visoko osmostrano kube, priprata je pokrivena dvovodnim, a kula četvorovodnim krovom. Iako se ova crkva smatra uspelim i dobrim K. projektom, ubrzo po završetku izgradnje A. Deroko kritikuje ideju da se fabrika pretvori u crkvu, kao i to što je “okrenuta leđima” glavnoj ulici. Međutim, K. je samo ispoštovao crkveno pravilo, da bude orijantisana ka istoku. Ovo je svakako uspešno ostavarenje, gde je K. ostao veran svojim stilskim uzorima.

**Spomen-kapela u Kučkovu** kod Skoplja sagrađena je 1933. u spomen kralju Petru I. Jako podseća na spomenik na Mačkovom kamenu, mada je ova građevina skromnije dekorisana, od kamena i betona je, sa kapelom u prizemlju i lođom na vrhu, ka kome se stepenasto sužavala. Na njemu su se nalazile trifore sa arhivoltama, kao i heraldički kraljevski simboli. Na žalost, i ovaj spomenik je srušen tokom ratnih godina.

**Sokolski dom u Prokuplju** je još jedan provincijski objekat po K. projektu za potrebe sokolaskog društva. Široki, srednji rizalit završen je zabatom, ispod koga je duboki trem. Fasada je pod uticajem modernizma bez ornamentike i kolorita.

**Crkva na** hrvatskom ostrvu **Visu** je iz 1933., jedini Korunovićev izveden projekat na tlu Hrvatske. Posvećene je Sv. Ćirilu i Metodiju, a podignuta zahvaljujući opštinskim sredstvima, u samom centru luke. Sagrađena je od armiranog betona a potom omalterisana. Stilski je prilagođena ambijentu u kome se nalazi, možemo je svrstati u vizantijski stil, spojen sa primorskim, srednjovekovnim stilom građena u Dalmaciji. Kako smo već navikli na Korunovićeve projekte crkava, ovde je isti slučaj kao i sa mnogim prethodnim, krstoobrazna osnova, kupola nad naosom, kula sa vitkim zvonikom, lučni, vitki prozori, trema sa lukom iznad ulaza, romantizam i asimetrija. Porušenja je ’60.ih godina.

Sledeće godine, K. ponovo gradi u Sloveniji. **Crkva u Mariboru** je posvećena srpskom knezu Lazaru. To je bila druga po veličini K. sakralna građevina i ponovo stilski po ugledu na manastir Gračanicu. Bila je krstaste osnove, petokupolna, bočne konhe su bile zamenjene tremovima nejednakih visina. Osmostrane kupole su bile veoma vitke. Umesto trifora, hram su krasile rozete i okulusi. I ovu K. crkvu je snašla surova sudbina, do temelja je srušena odmah po početku II svetskog rata, nikada nije ponovo podignuta, i pored toga što je takva inicijativa postojala.

**Hram Svetog Lazara na Bulbuderu** u Beogradu građen je 1935. i 1936. godine. Ima trikonhalnu osnovu krstastog oblika, i karakterističnu osmostranu kupolu sa visokim, lučnim prozorima. Sagrađena je od opeke a potom omalterisana. Čitava crkva se stepenasto uzdiže i sužava ka vrhu. Dominantan je moravski stil u dekoraciji fasade. Blizu nje, mada sasvim odvojen, podignut je i zvonik u neoromavskom stilu na kome se ređaju ritmični, lučni otvori.

Da je K. omiljeni stil neomoravski i da mu se rado vraća, o tome nam svedoči i nevelika **crkva Svete Petke na Kalemegdanu**. Jednobrodna, podužna građevina, pravougaone osnove, uz koju su izgrađeni dugačak trem i konaci. Pokrivena je dvovodnim krovom dok se iznad naosa nalazi osmostrana kupola. Pripada arhitekturi srpskog srednjovekovnog stila, arhaičnog je izgleda. Crkva je stradala u bombardovanju u II svetskom ratu, a tokom rekonstrukcije je trifora, koja se nalazila iznad ulaza, zamenjena jednodelnim prozorom. Fasada je ostavljene u rustici, neomalterisana.

**Sokolski dom “Matica”** u Beogradu je bio prihvaćen kao primer funkcionalnog sportskog objekta, sa pravilima koje je M. K. detaljno obrazložio u svojim brojnim izveštajima i publikacijama, kao predsednik građevinsko-umetničkog odseka Saveza sokola Kraljevine Jugoslavije. Kao prvi neimar tog pokreta bio je nosilac ideologije sokolske arhitekture i insistira na važnosti da sokolska gnezada budu adekvatno predstavljena svojim izgledom ali i prilagođena funkciji. Neprestano se protivio uplivu modernih stilova, posebno u projektima sokolana. Međutim, tokom gradnje došlo je do većih izmena, odstupilo se od planirane bogate skulptoralne dekoracije koja je ustupila mesto modernijoj varijanti, što je narušilo izgled objekta. Široke bezornamentalne površine govore o modernističkoj jednostavnosti. I pored mnoštva otvora na fasadama, građevina deluje masivno i monumentalno, ponajviše zahvaljujući širokom srednjem rizalitu sa tri lučna prozora u najvišem delu. Prisutna je i naglašena simetrija i akademska strogost građevine, ali je organizacijom masa i reminiscencijama na tradicionalne elemente srednjovekovnog sakralnog neimarstva autor uspeo da očuva romantičarski karakter izgleda građevine. Upravo ta sinteza nespojivog čini M. K. jednim od najvećih neimara XX veka u Jugoslaviji. Stručnjaci kažu da je baš ovde Korunović odstupio od svog stava da u arhitekturi sokolskih domova ne može biti mode jer je kroz jedno originalno i izrazito individualno rešenje načinio obrnuto, približio se modernom dobu. Građevina je prvobitno imala prizemlje i dva sprata a posle II svetskog rata je dograđena mansard. Danas poznat kao Stari dif, ovaj objekat izgleda veoma strogo, ozbiljno i statično, za razliku od ranijih, razigranih fasada. U svemu tome ima određenih vizionarskih tendencija.

**Sokolski dom u Visokom** i **Jagodini** su dve manje sokolane koje je K. izgradio iste godine kao i sokolski dom “Matica”. To su manje, jednospratne građevine, jedna ima pravougaonu, dok druga ima osnovu u obliku slova T, tipičnog su korunovićevskog stila provincijskih sokolana. Skladnost kompozicija postignuta je lučnim otvorima, isturenim pročeljima i horizontalnošću.

Godine 1935., veoma plodne u K. stvaralaštvu, završene su i dve manje **crkve u Glogovcu** i **crkva u Miletićevu**. Za svoje rodno mesto K. je projektovao crkvu posvećenu Rođenju Bogorodice, po uzoru na svoj ranije izgrađen hram u Deligradu. Krstaste je osnove, sa vitkim, osmostranim kubetom nad naosom, jednodelnom apsidom, karakterističnim lučnim tremovima, čitava je od armiranog betona. Dosta slična je i crkva u Miletićevu, jedina odstupanja su dosta oštriji bočni zabati i izostavljenost lučnih tremova. Ova dva projekta pokazuju koliko je M. K. bio zadovoljan i inspirisan svojim delom u Deligradu.

**Sokolski dom u Užicu**, jedan od najmonumentalnijih i najznačajnijih K. građevina, na žalost, danas više ne postoji, srušena je za potrebe trasiranja pruge Beograd – Bar tokom 70tih godina. Građenje je trajalo od 1931.-1936. Sokolana je imala razuđen, prostran plan, gotovo pravilnog pravougaonog oblika. Fasade su bile asimetrične i nejednakih visina, središnji deo je bio najviši na kome se nalazio visok trem sa terasom. Skladan ritam lučnih prozora ukrašenih arhivoltama i vencima, daju fasadi živost i lakoću, u duhu romantizma je i zastupljena polihromija. Ovo je bila možda i najraskošnije dekorisana sokolana koju je K. projektovao. Unutrašnjost zgrada su činile brojne prostorije prdviđene za sportske ali i kulturne potrebe, od kojih je vezbaonica imala najveću površinu.

**U selu Pecka** kraj Krupnja, K. podiže još jednu **crkvu** manjih dimenzija ali nezanemarivog umetničkog dostignuća. Potpuno je u korunovićevskom, neomoravskom stilu. Ova crkva krstoobrazne osnove sadrži i kosturnicu koja je izgrađena na severnoj strani u obliku apside. Kameni blokovi čine sokl, dok je ostatak crkve sačinjen od armiranog betona. Bočni krakovi su završeni oštrim zabtima, a na pročelju se nalazi luk, svih 5 apsida su spolja trostrane, iznutra polukružne a iznad naosa počiva osmostrano kube, takođe manjih dimenzija.

**Spomen-obeležje na Zebrnjaku** je K. životno delo, za čiju izgradnju nije bio odabran slučajno. Još davne 1922. data je inicijativa, od strane profesora Stanoja Stanojevića, da se podigne spomenik palim borcima u Kumanovskoj bici iz 1912. K. ideja za samu izgradnju nije bila jedina, ali je očigledno bila najbolja, tako da je njemu taj rad poveren. Spomenik se nalazio na Zebrnjaku, najvišoj tački brda kod Kumanova. Građen je od 1934.-1937. Ova akcija je okupila brojna patriotska i humanitarna udruženja, koja su pomogla da se izvrši izgradnja. Svečano je osvećen 31.10.1937. kada su u kosturnicu položene kosti stradalih junaka. Spomenik u obliku obeliska, je bio ubedljivo najviša građevina tadašnje Jugoslavije, sa visinom od 48,5m. Građen je od tvrdog bazalta i armiranog betona. Monumentalna, vitka kula, bila je veoma skladna. Podnožje je masivno, trougaone osnove, što je inovativno. Ukrašeno je heraldičkim elementima, triforam i okulusima. Trostrani obelisk koji se izdiže iz postamena dominira elegancijom i svečanošću. Ovaj fantastičan spoj arhitekture i skulpture predstavlja višeznačni simbol K. stvaralaštva, poginulih boraca ali i samog M. K. U prizemlju su se pored prostorija kosturnica nalazile i stepenice koje su vodile do visokih delova kule. Iznad je bio muzej za relikvije, zatim kapela i na samom vrhu mala prostorija sa svetiljkama koje su spomenik učinile vidljivim i noću. Na ovom projektu ja postigao sjajnu sintezu romantizma i ekspresionizma kakva do tada nije viđena na ovim prostorima. Ovo je bilo njegovo najprepoznatljivije ali i omiljeno delo. Donelo mu je najveću slavu, ali i najveću tugu kada je srušeno u ratnoj 1941. od strane organizacije makedonskih nacionalnih fanatika.

**Monumentalni hram**, je jedan od poznih K. projekata koji je ostao samo na papiru. Pokazuje nam njegove neograničene ambicije i težnju prevazilaženja mogućeg. Naravno, i dalje u svom stilu, nasuprot trijumfa modernista. Ovo je jedan vizionarski projekat, ponovo ekspresionističko-romantičarskog stila, gde se ponavljaju K. ustaljeni elementi.

**Eparhijski dom u Požarevcu**, je jedan od poslednjih profanih građevina M. K. Podignut je 1939. za potrebe Braničevske eparhije, u romantičarsko-akademskom stilu. Na njenoj fasadi je primenio trodelnu podelu zona, sa najisturenijim pročeljem. Lučni prozori, arhivolte, medaljoni i venci su zastupljeni u dekoraciji.

Bogojavljanska česma i Prodavnoca sveća u **sklopu Žičkog manastira**, gde je K. boravio u poznim godinama svog života, takođe treba spomenuti. To je skromni, nanapadni, prizemni objekat sa tremom i lučnim arhivoltama. Česma ima osmougaonu osnovu, sa 8 nosećih stubića, tako da ima oblik baldahina.Ukrašena je plitkim, prepletenim plastičnim elementima i neizbežnom lučnom arkadom.

Na kraju ovog dela samo ću pomenuti još 4 crkve u: Grdelici, Sušaku, Negbini i Kovačevcu, koje su ništa manje bitan deo opusa M. K. Građene su u od perioda neposredno pre početka II svetskog rata, pa sve do sredine 50tih. Za vreme okupacije K. ostaje u službi Ministarstva građevina gde zadržava svoju profesionalnost i doslednost čak i u najtežim vremenima. Kobni rat odnosi brojna K. dela, što će zauvek osiromašiti srpsku umetnost. U ratnoj godini, 1942., K. biva penzionisan.

Pozne godine 1945.-1969.

Po završetku II Svetskog rata Korunović je pre svog konačnog penzionisanja, 2 godine radio na obnovi svoje domovine. Za sve projekte iz poslednjeg perioda svog stvaralaštva ovaj arhitekta se može zahvaliti Srpskoj pravoslavnoj crkvi, mada su ti projekti prosečne umetničke vrednosti u odnosu na dela iz zlatnog perioda Momira Korunovića kada je dostigao svoj vrhunac u graditeljskim poduhvatima. To su uglavnom manji projekti za potreba Patrijaršije u Beogradu i Prizrenu, od kojih neki nisu ni realizovani. Tih godina Korunović biva više puta razočaran novim izgledom svojih građevina koje su stradale u II Svetskom ratu a sada obnovljene na potpuno neadekvatan način, primer je Pošta br. 2 kod Železničke stanice. Potišten je i usled kritika na njegov rad koji je već polako padao u zaborav. Poslednje godine svog života provodi pišući svoja sećanja iz ratova i ilustrujući neke svoje starije spise. Umire 17. Aprila 1969. u Beogradu, sahranjen je na seoskom groblju u Bogavi pored članova svoje porodice.

Literatura:

1. A. Kadijević “Momir Korunović” BIGZ, Beograd, 1996.
2. A. Kadijević “Jedan vek traženja nacionalnog stila” Građevinska knjiga, Beograd, 2007.
3. A. Ignjatović “ Jugoslovenstvo u arhitekturi” Građevinska knjiga, Beograd, 2007.